Γνώμη του Συμβουλίου

της 12ης Φεβρουαρίου 2002

σχετικά με το επικαιροποιημένο πρόγραμμα σταθερότητας της Γαλλίας, 2003-2005

(2002/C 51/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφος 3,

τη σύσταση της Επιτροπής,

Μετά από διαβούλευση με την οικονομική και δημοσιονομική επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 12 Φεβρουαρίου 2002 το Συμβούλιο εξέτασε το επικαιροποιημένο πρόγραμμα σταθερότητας της Γαλλίας το οποίο καλύπτει την περίοδο 2002-2005.

Το επικαιροποιημένο πρόγραμμα σταθερότητας του 2001 προβλέπει αύξηση του πραγματικού ΑΕγχΠ κατά 2,3 % το 2001 και 2,5 % το 2002. Από το 2003 ως το 2005, οι προβολές βασίζονται σε δύο μακροοικονομικά σενάρια: ένα "συντηρητικό" σενάριο με μέσο όρο αύξησης του ΑΕγχΠ 2,5 % που θεωρείται ότι είναι το τρέχον επίπεδο του δυναμικού ανάπτυξης, και ένα "ευνοϊκό" σενάριο σύμφωνα με το οποίο η αύξηση του ΑΕγχΠ επιταχύνεται σε 3 %. Το δημόσιο έλλειμμα προβλέπεται να παραμείνει αμετάβλητο το 2001 και το 2002 στο 1,4 % του ΑΕγχΠ, στο επίπεδο δηλαδή του 2000. Από το 2003 ως το 2005, σύμφωνα με το συντηρητικό σενάριο, το δημόσιο έλλειμμα θα μειωθεί στο 1,3 % του ΑΕγχΠ το 2003 και στο 0,5 % του ΑΕγχΠ το 2004· το 2005 αναμένεται να είναι ισοσκελισμένος ο προϋπολογισμός. Η δημοσιονομική προσαρμογή θα είναι ταχύτερη αν επαληθευτεί το ευνοϊκό σενάριο, με ισοσκέλιση του προϋπολογισμού το 2004, και πλεόνασμα 0,3 % του ΑΕγχΠ το 2005. Ο δείκτης του δημόσιου χρέους υπολογίζεται ότι αντιστοιχεί στο 57,1 % του ΑΕγχΠ το 2001 και υπολογίζεται να μειωθεί το 2005 στο 52,9 % του ΑΕγχΠ στην περίπτωση του συντηρητικού σεναρίου και στο 51,8 % του ΑΕγχΠ στην περίπτωση του ευνοϊκού σεναρίου.

Το Συμβούλιο θεωρεί ότι οι μακροοικονομικές προβολές εμπεριέχουν βραχυπρόθεσμα τον κίνδυνο να σημειωθούν χειρότερα αποτελέσματα: σύμφωνα με πιο πρόσφατες προβλέψεις, η αύξηση του πραγματικού ΑΕγχΠ δεν αναμένεται να υπερβεί το 2 % το 2001 και το 1,5 % το 2002· συνεπώς, το Συμβούλιο σημειώνει ότι το δημόσιο έλλειμμα το 2002, το πρώτο έτος δηλαδή των προβολών, είναι πιθανόν να είναι λιγότερο ευνοϊκό σε σχέση με τις αρχικές προβλέψεις. Όσον αφορά τα επόμενα έτη, το Συμβούλιο θεωρεί ότι το "συντηρητικό" σενάριο, σύμφωνα με το οποίο η αύξηση του πραγματικού ΑΕγχΠ είναι κατά μέσο όρο 2,5 % από το 2003 ως το 2005, είναι το πιο ρεαλιστικό.

Το Συμβούλιο σημειώνει ότι, στην περίπτωση του συντηρητικού σεναρίου, το δημόσιο έλλειμμα προβλέπεται να μειωθεί σημαντικά μόνο από το 2004· η προβλεπόμενη μείωση για το 2003 είναι οριακή και το έλλειμμα για το συγκεκριμένο έτος θα παραμείνει μάλλον στα ίδια επίπεδα με του 2000. Το έλλειμμα παραμένει σχεδόν αμετάβλητο το 2000-2003, και με εποχιακά διορθωμένες τιμές. Παρά το ότι παρατηρείται ένα υψηλότερο από το αναμενόμενο έλλειμμα κατά τα πρώτα έτη, ωστόσο επιτυγχάνεται ισοσκελισμός κατά το 2005. Ωστόσο, αυτό συμβαίνει ένα έτος αργότερα από ό,τι συνιστούσε η περυσινή γνώμη. Συνεπώς, το Συμβούλιο καλεί τις γαλλικές αρχές να χρησιμοποιήσουν κάθε ευκαιρία ώστε να εξασφαλιστεί ισοσκελισμένος προϋπολογισμός το 2004.

Οι δημοσιονομικοί στόχοι που περιλαμβάνονται στο επικαιροποιημένο πρόγραμμα σταθερότητας του 2001 τηρούν την απαίτηση του συμφώνου σταθερότητας και ανάπτυξης για ισοσκελισμένο ή πλεονασματικό προϋπολογισμό για το 2004 και το 2005, αν και μόνο το τελευταίο αυτό έτος ο προϋπολογισμός είναι ισοσκελισμένος και με εποχιακά διορθωμένες τιμές. Ωστόσο, το δημοσιονομικό αποτέλεσμα παρέχει περιθώριο ασφάλειας σε σχέση με το όριο του 3 % του ΑΕγχΠ, ήδη από το 2001, παρά τον κίνδυνο υπεραισιόδοξων μακροοικονομικών προβλέψεων.

Η γαλλική δημοσιονομική στρατηγική βασίζεται σε προκαθορισμένους πολυετείς κανόνες για τις δαπάνες, σε πραγματικές τιμές· το Συμβούλιο επικροτεί μια τέτοια στρατηγική, θεωρώντας ότι οι σαφείς δεσμευτικοί κανόνες για τις δαπάνες διασφαλίζουν μια διαφανή δημοσιονομική προσαρμογή. Ωστόσο, το Συμβούλιο σημειώνει ότι, με μακροοικονομικές εξελίξεις σύμφωνες με τις επίσημες προβλέψεις, η τήρηση του κανόνα για τις δαπάνες όπως καθορίστηκε στο πρόγραμμα σταθερότητας του 1998 για την περίοδο 2000-2002 θα είχε γενικά διασφαλίσει την προβλεπόμενη μείωση του δημόσιου ελλείμματος για την ίδια περίοδο, παρά την εφαρμογή της φορολογικής μεταρρύθμισης. Ειδικότερα, το Συμβούλιο σημειώνει ότι, το 2002, οι δαπάνες προβλέπεται να αυξηθούν ελαφρώς ταχύτερα από ό,τι συνιστούσαν οι γενικοί προσανατολισμοί των οικονομικών πολιτικών για το 2001. Πάντως, το Συμβούλιο εκφράζει την ικανοποίησή του για το γεγονός ότι το πολυετές ποσοστό για την αύξηση των δαπανών για την περίοδο 2003-2005 έχει πλέον μειωθεί στο 4 %. Το Συμβούλιο ενθαρρύνει τις γαλλικές αρχές να τηρήσουν πλήρως τον κανόνα αυτό.

Το Συμβούλιο χαιρετίζει την πρόθεση οποιασδήποτε φορολογικής ελάφρυνσης μετά το 2003 σε συνδυασμό με την πραγματική αύξηση του ΑΕγχΠ και την επίτευξη ισοσκελισμένου ή πλεονασματικού δημοσιονομικού αποτελέσματος.

Ο στόχος για ισοσκελισμένο προϋπολογισμό αποτελεί απαραίτητη προϋπόθεση για να εισέλθουν τα δημόσια οικονομικά σε μια πιο βιώσιμη τροχιά ενόψει της δημοσιονομικής επιβάρυνσης από τη γήρανση του πληθυσμού στη Γαλλία. Το Συμβούλιο σημειώνει ότι η στρατηγική που περιλαμβάνει το επικαιροποιημένο πρόγραμμα σταθερότητας του 2001 για την αντιμετώπιση αυτής της πρόκλησης πρέπει να είναι πιο φιλόδοξη. Το Συμβούλιο θεωρεί απαραίτητο να σημειώσει η Γαλλία το συντομότερο δυνατόν περαιτέρω πρόοδο στη μεταρρύθμιση του συνταξιοδοτικού συστήματος.

(1) ΕΕ L 209 της 2.8.1997.